钦定古今图书集成/方舆汇编/职方典/第1183卷 > 《登木兰记》屠达
## 钦定古今图书集成/方舆汇编/职方典/第1183卷 > 《登木兰记》屠达

楚多名山大泽，奇秀甲天下，异人往往间出。余过楚，
未能历览其胜也。昔人云：“身到处，莫放过。”余心识之
间，尝访三闾之渊，问双凤之址，登《黄鹤》，歌白云之诗，
过《鹦鹉》，吊渔阳之鼓，临赤壁，想见公瑾之英风，讽咏
坡仙之二赋，眺仰横睇，流连不能去。一日，闻木兰为
西陵最胜，询之，即唐初女将代父征者也。余每称木
兰忠孝，为古今第一奇女子，而史册不载，尝窃怪焉。
今名山木兰，即其故里，遗冢宛然，非若二氏之说荒
唐无据者矣。余往登之，见山势嵯寺峨，群峰攒簇，争为
奇状。其偃蹇而下者，若牛马之饮于阿；其怒拔而上
者，若熊罴之登于山。翠磴千盘，丹崖百尺，以至断涧
别开一径，山面忽露数峰，岩壑之奇，未易仿佛。及攀
缘以升，百折而上，薄暮乃臻绝顶。凭眺其巅，势与云
参，烟霏雾结，四顾渺然，迥出天外，诚三楚之极观也。
然其间为寺、为院、为古刹，为新建，所在都有。而《木兰》
一祠，独在半山，庙貌不展，识者讶之。时宿僧寮，见四
方至者贸贸而来，诸僧人营营应之，亦与城市等，无
一清修净地。殊叹古今奇胜。每因僧人自生尘扰，埋
没多少名山面目，兹又其一矣。或曰：“山僧之陋，楚俗
类然。今所称名僧遍山谷，其以惑世诬民滋甚。宁为
此，不为彼？”是二者余未能辨之。